3กองทริกเกอร์ฟันด์โกยกำไร
ทริกเกอร์ ฟันด์ เฮโลผลตอบแทนเข้าเป้า “กรุงไทย” มองหุ้นยังรุ่ง ส่งกองใหม่ขายตั้งเป้า 8% ใน 8 เดือน
27 ก.ย. 2555

ทริกเกอร์ ฟันด์ เฮโลผลตอบแทนเข้าเป้า “กรุงไทย” มองหุ้นยังรุ่ง ส่งกองใหม่ขายตั้งเป้า 8% ใน 8 เดือน




นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า กองทุนเปิดกรุงศรีอิควิตี้ 8% ทาร์เก็ต (KFEQ8) ที่จัดตั้งขึ้นเมื่อวันที่ 22 มิ.ย. 2555 มีผลตอบแทนประมาณ 8% สร้างกำไรให้นักลงทุนได้ก่อนครบอายุ 8 เดือน โดย ณ วันที่ 24 ก.ย. 2555 หน่วยลงทุนมีมูลค่า 10.91 บาทต่อหน่วยตามเงื่อนไข
“กองทุนเข้าลงทุนหุ้นในจังหวะที่ดี ดัชนีหุ้นปรับตัวลงอยู่ที่ 1,152.91 จุด ก่อนปรับตัวสูงขึ้นต่อเนื่อง โดยเน้นลงทุนหุ้นพื้นฐานดี แนวโน้มเติบโตสูง และหุ้นที่เกี่ยวข้องกับการอุปโภคบริโภคและการลงทุนในประเทศ” นายฉัตรพี กล่าว
สำหรับภาพรวมของตลาดหุ้นไทยในช่วงที่เหลือของปีนี้ มีแนวโน้มผันผวนในระยะสั้น จากความกังวลปัญหาเศรษฐกิจยุโรปและการชะลอตัวของเศรษฐกิจจีน แต่ในระยะยาวบริษัทยังมีมุมมองเชิงบวกต่อตลาดหุ้น เนื่องจากอัตราดอกเบี้ยมีแนวโน้มทรงตัวอยู่ในระดับต่ำ เงินทุนที่มีแนวโน้มไหลเข้า เนื่องจากเศรษฐกิจไทยยังขยายตัวได้ดี ผลการดำเนินงานบริษัทจดทะเบียนโตต่อเนื่อง และตลาดหุ้นไทยยังน่าสนใจเมื่อเทียบภูมิภาค
นายบุญชัย เกียรติธนาวิทย์ กรรมการผู้จัดการ บลจ.ธนชาต เปิดเผยว่า กองทุนเปิดธนชาตชาเลนจ์ กำไรตามเป้าหมาย 8% ในเวลาเพียง 3 เดือน จากกำหนดอายุโครงการไว้ไม่เกิน 1 ปี โดยมีมูลค่าหน่วยลงทุนถึงระดับ 10.91 บาทขึ้นไป เป็นเวลา 3 วันทำการติดต่อกันตามเงื่อนไข
ภาวะดอกเบี้ยต่ำ หุ้นพื้นฐานดียังเป็นโอกาสในการลงทุน โดยปีนี้หุ้นกลุ่มที่ให้ผลตอบแทนดี เช่น กลุ่มธนาคารพาณิชย์ สื่อสาร และอสังหาริมทรัพย์ ขณะที่กลุ่มพลังงานและเกษตรจะด้อยกว่าเมื่อเทียบกับปีที่ผ่านมา ดังนั้นในภาวะตลาดแกว่งตัวผันผวนในปีนี้ และคาดว่าจะต่อเนื่องในปีหน้า เพราะอาจไม่มีข่าวใหญ่เหมือนมาตรการคิวอี 3 การบริหารพอร์ตหุ้นแบบเชิงรุกจะได้เปรียบหากเลือกหุ้นถูกกลุ่ม ถูกตัว และจับจังหวะการลงทุนถูกต้องจะมีโอกาสได้ผลตอบแทนดีกว่าดัชนีนอกจากนี้ กองทุนเปิดไอเอ็นจี ไทย อีควิตี้ ทริกเกอร์ 10% (4) ของ บลจ.ไอเอ็นจี (ประเทศไทย) มีกำไรตามเป้าแล้วเช่นกัน
นายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า บริษัทเปิดขายกองทุนเปิดกรุงไทย 8% ทริกเกอร์ ฟันด์ 7 ในวันที่ 27 ก.ย.–4 ต.ค. 2555 มูลค่าโครงการ 1,000 ล้านบาท ตั้งเป้าผลตอบแทน 8% ในเวลา 8 เดือน หรือเมื่อกองทุนมีมูลค่าหน่วยลงทุนตั้งแต่ 11.10 บาทขึ้นไป เป็นเวลา 3 วันทำการติดต่อกัน
กองทุนจดทะเบียนเป็นกองผสมลงทุนหุ้นได้ตั้งแต่ 0-100% จึงคล่องตัวในการบริหาร ในภาวะตลาดหุ้นไม่ดีสามารถลงทุนตราสารหนี้หรือเงินฝากได้
“บริษัทมองเป้าหมายดัชนีหุ้นในปีหน้าไว้ที่ 1,450 จุด โดยคาดว่าไตรมาสสุดท้ายของปีนี้ดัชนีจะปรับฐาน” นายสมชัย กล่าว